Oblikovanje dokumentov s pomočjo odprte kode

Učna enota: 7. Urejevalnik - slogi, stolpci, galava in noga
Kaj se bomo v tem poglavju naučili
Oblikovali bomo besedilo v stolpcih, uporabljali bomo različne sloge in ustvarjali vsebinska kazala. Vstavljali in spreminjali bomo nogo in glavo dokumenta.

Nova znanja in veščine:

Pri dokumentih stremimo za enotnim slogom funkcijsko enakih delov besedila. Želimo, da imajo naslovi poglavij enako velikost, stil in poravnavo, po možnosti da so celo avtomatsko številčeni. Za podnaslove želimo spet drugi niz nastavitev, podobno za podpise slik, tabel in drugega. V ta namen uporabljamo sloge. Vsak slog ima svoj natančno določen niz nastavitev (font, velikost, oblika, poravnava...). Na osnovi slogov lahko generiramo tudi vsebinsko kazalo. Za upravljanje s slogi se uporablja slogovnik. Z njim lahko sloge dodajamo, popravljamo in brišemo. Slogi so razdeljeni v več skupin:

- slogi odstavka,
- znakovni slogi,
- slogi strani,
- slogi okvirov in
- slogi številčenja.

Pri dokumentih, ki so na več straneh je smiselna uporaba glave in noge, to je delov besedila, ki se pojavljata na vsaki strani dokumenta na vrhu oziroma na dnu strani.

Vaje

1.) V podpodročju vaje/Urejevalnik kreiraj novi dokument za urejevalnik pod imenom cetrta (cetrta.odt)!

2.) Na prvo stran natipkaj 10 vrstic besedila v poljubnem naboru znakov velikosti 12. To bomo imenovali kar "odstavek". Nad besedilom dodaj naslov "Prva stran" s slogom naslov1!
Namig: Meni za sloge aktiviraš z: Oblika -> Slogovnik. Nato označiš želeni del besedila in dvoklikneš na pripadajoči slog v slogovniku.
3.) Odstavek kopiraj na drugo in tretjo stran!

4.) Na drugi strani dodaj nad kopirani odstavek naslov "Druga stran" s slogom naslov2!
5.) Na tretji strani dodaj naslov "Tretja stran" s slogom naslov1!
6.) Na četrti strani vstavi avtomatsko generirano vsebinsko kazalo z naslovom "Kazalo"!
Namig: To storiš z: Vstavi - Kazala in tabele - Kazala in tabele, v izboru še nastaviš Naslov: Kazalo, Vrsta: Kazalo vsebine.
7.) Odstavek na prvi strani preuredi v tri stolpce, na drugi pa v dva stolpca, razmik med stolpci naj bo 1 centimeter.
Namig: Stolpce oblikuješ tako, da označiš del besedila, potem pa nastaviš primerno v Oblika -> Stolpci.
8.) Dodaj na vse strani glavo z vsebino "To je glava" in levo poravnavo!
Namig: To storiš z Vstavi -> Glava -> Privzeto in vtipkaš besedilo ter nastaviš primerno poravnavo.
9.) Dodaj nogo s številko strani v sredini!
Namig: Nogo vstaviš z Vstavi -> Noga -> Privzeto, številko pa potem vstaviš z Vstavi -> Polja -> Številke strani in nastaviš poravnavo sredinsko. Pogosto želimo, da prva stran ni številčena. To storimo tako, da v slogovniku popravimo pod slogi strani slog za prvo stran.
10.) Pod kazalo napiši svoje ime in priimek!

11.) Shrani dokument!

Koristne povezave:

- LUGOS; http://www.lugos.si/
- OpenOffice.org; http://www.openoffice.org/

2003-2007, Renato LUKAČ