Oblikovanje dokumentov s pomočjo odprte kode

Učna enota: 4. Urejevalnik - fonti in stili
Kaj se bomo v tem poglavju naučili
Osvojili bomo osnovne veščine uporabe urejevalnika, kopirali in premikali dele besedila, spreminjali nastavitve za fonte ter nastavljali stile in poravnave.

Nova znanja in veščine:

Urejevalnik besedil je eno osnovnih in najpogosteje uporabljenih orodij. Sodobni urejevalniki imajo enostaven grafični vmesnik, kateri je funkcionalno podoben, pa čeprav primerjamo urejevalnike različnih podjetij. Tako ni niti bistveno katerega se naučimo uporabljati.

Pisarniški paket OpenOffice.org nam ponuja sodoben urejevalnik. Na vrhu okna se nahajajo meniji, pod njimi je funkcijska vrstica, nato objektna vrstica ter ravnilo. Z desne je nato glavna vrstica, spodaj pa je statusna vrstica (glej Sliko 1). Funkcijska vrstica ima ikonice ali bolje gumbe, ki se uporabljajo v vseh aplikacijah paketa OpenOffice.org. Z njimi odpiramo in shranjujemo dokumente, kreiramo nove, tiskamo, razveljavljamo in uveljavljamo ukaze in drugo. Objektna vrstica je prilagojena trenutno aktivnemu objektu (glej Sliko 2) in ponuja osnovne funkcije za njegovo obdelavo. Glavna vrstica omogoča hitro vstavljanje objektov in nekatere pogosto uporabljene funkcije. Statusna vrstica prikazuje in omogoča spremembe trenutnih nastavitev za stran.

Slika 1: OpenOffice.org urejevalnik; osnovni izgled.
Slika 2: Objektne vrstice za besedilo, za tabelo in za sliko.

Vaje

1.) Kreiraj imenik po shemi:

Tvoj imenik
|
| __ vaje

|___ Urejevalnik

2.) V imeniku Urejevalnik ustvari novo datoteko za urejevalnik OpenOffice.org Writer - Urejevalnik z imenom prva (dejansko ime bo prva.odt; na stari verziji OpenOffice.org 1.x bo končnica sxw namesto odt).
Namig: Novi dokument ustvariš in ga poimenuješ tako, da poženeš aplikacijo, pri čemer že dobiš prazno predlogo. Narediš neko spremembo, recimo vstaviš en presledek, in shraniš dokument z gumbom "Shrani dokument" v funkcijski vrstici ali izbereš v meniju Datoteka -> Shrani. Nato določiš področje in dodeliš dokumentu ime. Končnice ne rabiš pisati.
3.) V dokument natipkaj tri različne odstavke poljubnega besedila, na vrh pa napiši naslov besedila. Vsak odstavek naj ima vsaj 5 različnih stavkov. Besedilo naj bo smiselno. Uporabi privzete nastavitve za font.
4.) Prvi in drugi odstavek kopiraj na konec dokumenta, to je za tretji odstavek.
Namig: Kopiraš lahko tako, da označiš besedilo, potem pa dobiš z desno tipko miške med drugim tudi možnost "Kopiraj". Pomakneš se na mesto kjer želiš vstaviti kopijo in spet z desno tipko miške aktiviraš opcijo "Prilepi". Pod Linuxom je tudi še enostavnejša rešitev: ko imaš označeno besedilo, se pomakneš na mesto vstavljanja kopije in klikneš srednjo tipko miške.
5.) Naslov naj bo v velikosti črk 15 in krepko.
Namig: Velikost črk, stil in podobne nastavitve najhitreje nastaviš tako, da označiš željeno besedilo, potem pa klikneš na ustrezen gumb v objektni vrstici.
6.) Posamezni odstavki naj imajo naslednje velikosti črk:
- prvi in peti odstavek 10
- drugi in četrti odstavek 12
- tretji odstavek 14
7.) Nastavi stil:
- prvi stavek drugega odstavka naj bo krepko
- drugi stavek drugega odstavka naj bo lezeče
- tretji stavek drugega odstavka naj bo podčrtan
8.) Nastavi poravnavo:
- prvi in peti odstavek leva poravnava
- drugi odstavek desna poravnava
- tretji odstavek sredinska poravnava
- četrti odstavek obojestranska poravnava
Namig: Pri nastavitvi poravnave odstavka ne rabiš označiti celotnega odstavka. Dovolj je, da se pomakneš v odstavek in klikneš na primeren gumb v objektni vrstici.
9.) Nastavi pisavo:
- prvi, tretji in peti odstavek Times
- drugi in četrti odstavek Courier
10.) Shrani dokument.

Koristne povezave:

- LUGOS; http://www.lugos.si/
- OpenOffice.org; http://www.openoffice.org/

2003-2007, Renato LUKAČ